Vanderbijlpark-moorde: Gru-besonderhede in hof gehoorCarlia, Thea en Phillip du Preez. Foto: Facebook Grusame besonderhede is in die rondgaande hof in Vereeniging bekend gemaak oor die wyse waarop Thea du Preez (43) en haar kinders, Carlia (17) en Phillip (14), in Desember verlede jaar in hul huis in Vanderbijlpark vermoor is. Fanie du Preez (40) word aangekla van die moord op sy vrou en twee kinders. Thea, Carlia en Phillip is in die vroeë oggendure van 3 Desember 2015 in die gesin se huis doodgeskiet. Volgens 90.6 FM Stereo Nuus het dr. Mpho Seele, wat die lykskouings gedoen het, getuig dat Carlia ses keer geskiet is, onder meer drie keer in haar nek en in haar linkerhand. Volgens Seele het dit gelyk of Carlia met haar hand probeer keer het. Hy het gesê dit lyk of sy baie beweeg het terwyl sy geskiet is. Phillip is in sy slaap geskiet waarna hy van die bed afgeval het. Volgens Seele het Phillip ŉ skedelfraktuur opgedoen. Thea is twee keer in die kop geskiet. Du Preez en sy regsverteenwoordiger in die hof. Foto: Nadine Watkins/90.6 FM Stereo Nuus Stefan Venter, ŉ vriend van Du Preez, het getuig Fanie het hom die oggend van die moord gebel en huilend vertel twee mans het by sy huis ingebreek. Hy het ook getuig dat Du Preez vroeër vir hom gesê het drie Libanese mans is op sy spoor. Hy het gesê Du Preez het ŉ goeie verhouding met sy kinders gehad en dat hy alles vir Carlia gedoen het. Du Preez het telkens trane afgevee tydens Venter se getuienis. Die saak gaan voort. Lees alle vorige berigte oor die Vanderbijlpark-moorde op Maroela Media. Inligting met vergunning van 90.6 FM Stereo Nuus.